বিশ্বকাপে দেওয়ালে পিঠ ঠেকে যাওয়া অবস্থা আর্জেন্টিনার। নাইজেরিয়ার বিরুদ্ধে জিতলে বিশ্বকাপে হয়তো বেঁচে থাকবেন লিওমেল মেসি। ভাগ্যদেবী হঠাৎই আলবিসেলেস্তে শিবিরের প্রতি সদয় হলে হয়তো বিশ্বকাপও জিতে নিতে পারে আর্জেন্টিনা।
যদিও আর্জেন্টিনার অতি বড় সমর্থকও মনে করছেন না নীল-সাদা জার্সিধারীরা এবার বিশ্বকাপ হাতে নিয়ে দেশে ফিরবেন। দুটো ম্যাচের পরেই সাম্পাওলি তাঁর ভবিষ্যৎ পড়ে ফেলেছেন। দেওয়াল লিখন স্পষ্ট, বিশ্বকাপ জিতে দেশে ফিরলেও সাম্পাওলির চাকরি থাকছে না। সরতে তাঁকে হবেই।

এই বিষয়ে অন্যান্য খবর

মেসিকে ধিক্কার। ছাড়া হল না স্ত্রী-পুত্রকেও! প্রবল আক্রমণের মুখে ‘ঈশ্বর’-এর পরিবার 
মেসির কাটা ঘায়ে নুনের ছিটে! ক্রোয়েশিয়ার গোল-নায়ক বিঁধলেন রাজপুত্রকে


 
২০১৭ সালে আর্জেন্টাইন ফুটবল ফেডারেশন চুক্তি করে সাম্পাওলির সঙ্গে। পাঁচ বছরের জন্য তাঁর সঙ্গে চুক্তি করা হয়েছে। অর্থাৎ সব ঠিকঠাক থাকলে ২০২২ সালের বিশ্বকাপেও সাম্পাওলির হাতেই দলের রিমোট কন্ট্রোল থাকার কথা ছিল। এবারের বিশ্বকাপে শুরু থেকেই হোঁচট খাচ্ছে আর্জেন্টিনা। ক্রোয়েশিয়া দাঁড় করিয়ে হারিয়েছে আর্জেন্টিনাকে।
শুক্রবার অবশ্য আইসল্যান্ডকে হারানোর ফলে লাইফলাইন পেয়েছেন লিও মেসিরা। নাইজেরিয়াকে হারাতে পারলে নক আউট পর্বের দরজা খুলে যাবে আর্জেন্টিনার জন্য। মেসিরা সেদিকেই তাকিয়ে। বিশ্বকাপে লাইফলাইন পাচ্ছেন মেসি। কিন্তু সাম্পাওলির জন্য যে কিছুই বরাদ্দ নেই। ফুটবলারদের আস্থা হারিয়েছেন তিনি, দেশে তাঁকে নিয়ে প্রবল চর্চা হচ্ছে। দিয়েগো মারাদোনা প্রকাশ্যে সমালোচনা করেছেন সাম্পাওলির। এত কিছুর পরে কীভাবেই বা আর চাকরি বাঁচাতে পারেন সাম্পাওলি।